CELEX: 32020D1015
Language: ro
Date: 2020-06-24 00:00:00
Title: Decizia (UE) 2020/1015 a Băncii Centrale Europene din 24 iunie 2020 privind stabilirea unei cooperări strânse între Banca Centrală Europeană și Българска народна банка (Banca Națională a Bulgariei) (BCE/2020/30)

13.7.2020   
               
               
                  RO
               
               
                  Jurnalul Oficial al Uniunii Europene
               
               
                  LI 224/1
               
            
         DECIZIA (UE) 2020/1015 A BĂNCII CENTRALE EUROPENE
         din 24 iunie 2020
         privind stabilirea unei cooperări strânse între Banca Centrală Europeană și Българска народна банка (Banca Națională a Bulgariei) (BCE/2020/30)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 7,
         întrucât:
         
                     (1)
                  
                  
                     La 18 iulie 2018, Republica Bulgaria a transmis Băncii Centrale Europene (BCE) o solicitare de stabilire a unei cooperări strânse între BCE și Българска народна банка (Banca Națională a Bulgariei) (denumită în continuare „BNB”) în temeiul articolului 7 din Regulamentul (UE) nr. 1024/2013.
                  
               
                     (2)
                  
                  
                     La 13 decembrie 2018 și la 6 februarie 2020, Republica Bulgaria a adoptat legislația națională relevantă pentru a se asigura că BNB va fi obligată să adopte orice măsură solicitată de BCE în legătură cu entitățile supravegheate și că actele juridice adoptate de BCE în temeiul Regulamentului (UE) nr. 1024/2013 au caracter obligatoriu și produc efecte juridice în Republica Bulgaria. BCE a evaluat legislația respectivă, luând în considerare, de asemenea, modul de punere în aplicare a acesteia.
                  
               
                     (3)
                  
                  
                     La 25 iulie 2019, BCE a finalizat o evaluare cuprinzătoare a anumitor instituții de credit stabilite în Republica Bulgaria. La aceeași dată, BNB, în calitate de autoritate competentă, a aprobat rezultatele evaluării cuprinzătoare și a inițiat monitorizarea remedierii deficiențelor identificate în cadrul evaluării la nivelul instituțiilor de credit relevante.
                  
               
                     (4)
                  
                  
                     La 16 iunie 2020, BCE a informat Republica Bulgaria cu privire la evaluarea preliminară a solicitării de stabilire a unei cooperări strânse, oferindu-i acesteia posibilitatea de a-și transmite opinia. Republica Bulgaria a răspuns la 18 iunie 2020, fiind de acord cu evaluarea, și nu a prezentat observații.
                  
               
                     (5)
                  
                  
                     În conformitate cu articolul 5 alineatul (1) din Decizia BCE/2014/5 (2), atunci când BCE concluzionează că criteriile stabilite la articolul 7 alineatul (2) literele (a)-(c) din Regulamentul (UE) nr. 1024/2013 sunt îndeplinite, BCE adoptă o decizie de stabilire a cooperării strânse adresată statului membru solicitant.
                  
               
                     (6)
                  
                  
                     Articolul 5 alineatul (2) din Decizia BCE/2014/5 prevede că o decizie de stabilire a unei cooperări strânse ar trebui să indice modalitățile de transferare a atribuțiilor de supraveghere către BCE și data începerii cooperării strânse,
                  
               ADOPTĂ PREZENTA DECIZIE:
         
            Articolul 1
            Stabilirea unei cooperări strânse între BCE și BNB
            
               (1)   Pe baza informațiilor prezentate de Republica Bulgaria, BCE concluzionează că sunt îndeplinite criteriile prevăzute la articolul 7 alineatul (2) literele (a)-(c) din Regulamentul (UE) nr. 1024/2013 pentru stabilirea unei cooperări strânse cu BNB.
            
            
               (2)   În conformitate cu articolul 7 alineatul (2) din Regulamentul (UE) nr. 1024/2013, prezenta decizie stabilește o cooperare strânsă între BCE și BNB în vederea îndeplinirii atribuțiilor în domeniile menționate la articolul 4 alineatele (1) și (2) și la articolul 5 din Regulamentul (UE) nr. 1024/2013 în legătură cu entitățile supravegheate stabilite în Republica Bulgaria.
            
         
         
            Articolul 2
            Definiții
            În sensul prezentei decizii, se aplică definițiile cuprinse în Regulamentul (UE) nr. 468/2014 al Băncii Centrale Europene (BCE/2014/17) (3).
         
         
            Articolul 3
            Obligația de a coopera cu bună credință și de a face schimb de informații
            De la data aplicării prezentei decizii, BCE și BNB sunt supuse obligației de a coopera cu bună credință și obligației de a face schimb de informații în temeiul articolului 6 alineatul (2) din Regulamentul (UE) nr. 1024/2013.
         
         
            Articolul 4
            Data începerii cooperării strânse între BCE și BNB
            
               (1)   Data începerii cooperării strânse între BCE și BNB este 1 octombrie 2020.
            
            
               (2)   Fără a aduce atingere alineatului (1), în scopul identificării entităților supravegheate semnificative stabilite în Republica Bulgaria în conformitate cu articolul 110 din Regulamentul (UE) nr. 468/2014 (BCE/2014/17), data de începere a cooperării strânse dintre BCE și BNB este considerată a fi data aplicării prezentei decizii.
            
         
         
            Articolul 5
            Modalități de transferare a atribuțiilor de supraveghere către BCE
            
               (1)   De la 1 octombrie 2020, BCE îndeplinește atribuțiile în domeniile menționate la articolul 4 alineatele (1) și (2) și la articolul 5 din Regulamentul (UE) nr. 1024/2013 în legătură cu entitățile supravegheate stabilite în Republica Bulgaria.
            
            
               (2)   În consecință, începând cu această dată:
               
                           (a)
                        
                        
                           un reprezentant al BNB participă și exercită drepturi de vot în cadrul Consiliului de supraveghere în conformitate cu articolul 26 din Regulamentul (UE) nr. 1024/2013;
                        
                     
                           (b)
                        
                        
                           un reprezentant al BNB participă și, dacă este cazul, exercită drepturi de vot în cadrul Comitetului director al Consiliului de supraveghere în conformitate cu articolele 11 și 12 din Regulamentul de procedură al Consiliului de supraveghere al Băncii Centrale Europene (4);
                        
                     
                           (c)
                        
                        
                           reprezentanții BNB participă, în ceea ce privește chestiunile de politică referitoare la supravegherea prudențială, în cadrul altor comitete și substructuri care asistă BCE cu privire la îndeplinirea atribuțiilor conferite BCE prin Regulamentul (UE) nr. 1024/2013, în conformitate cu normele lor interne.
                        
                     
            
               (3)   Prin derogare de la alineatul (2), de la data aplicării prezentei decizii, reprezentantul BNB în Consiliul de supraveghere participă și exercită drepturi de vot la deliberările pentru adoptarea de către BCE a instrucțiunilor privind identificarea entităților supravegheate semnificative stabilite în Republica Bulgaria potrivit articolului 110 din Regulamentul (UE) nr. 468/2014 (BCE/2014/17).
            
            
               (4)   În urma notificării instrucțiunilor adresate BNB de către BCE cu privire la identificarea entităților supravegheate semnificative stabilite în Republica Bulgaria potrivit articolului 110 din Regulamentul (UE) nr. 468/2014 (BCE/2014/17), BNB numește subcoordonatori pentru echipele comune de supraveghere relevante în conformitate cu articolul 115 alineatul (3) din Regulamentul (UE) nr. 468/2014 (BCE/2014/17) și informează BCE cu privire la aceste numiri fără întârzieri nejustificate.
            
            
               (5)   În urma notificării instrucțiunilor adresate BNB de către BCE cu privire la identificarea entităților importante supravegheate stabilite în Republica Bulgaria potrivit articolului 110 din Regulamentul (UE) nr. 468/2014 (BCE/2014/17), BNB identifică ca proceduri în curs în temeiul articolului 48 din Regulamentul (UE) nr. 468/2014 (BCE/2014/17) orice procedură de supraveghere inițiată în mod oficial și care necesită o decizie, dar care nu poate fi finalizată înainte de 1 octombrie 2020. La identificarea procedurilor în curs sunt luate în considerare inclusiv procedurile referitoare la exercitarea atribuțiilor în domeniile menționate la articolul 4 alineatul (1) literele (a) și (c) din Regulamentul (UE) nr. 1024/2013.
            
         
         
            Articolul 6
            Intrare în vigoare
            Prezenta decizie intră în vigoare în a paisprezecea zi de la data publicării în Jurnalul Oficial al Uniunii Europene.
         
         
            Adoptată la Frankfurt pe Main, 24 iunie 2020.
            
               
                  Președinta BCE
               
               Christine LAGARDE
            
         
         
            (1)  JO L 287, 29.10.2013, p. 63.
         
            (2)  Decizia 2014/434/UE a Băncii Centrale Europene din 31 ianuarie 2014 privind cooperarea strânsă cu autoritățile naționale competente din statele membre participante a căror monedă nu este euro (BCE/2014/5) (JO L 198, 5.7.2014, p. 7).
         
            (3)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).
         
            (4)  Regulamentul de procedură al Consiliului de supraveghere al Băncii Centrale Europene (JO L 182, 21.6.2014, p. 56).